钦定古今图书集成/明伦汇编/家范典/第053卷 > 《汇苑》 > 《屯卦》
## 钦定古今图书集成/明伦汇编/家范典/第053卷 > 《汇苑》 > 《屯卦》

六二，屯如乘马，班如。匪寇，婚媾，女子贞不字，十
年乃字。

〈程传〉二以阴柔居屯之世，虽正应在上而逼于初刚，故屯难。“邅回”如辞也。“乘马”，欲行也。欲从正应而复“班如”，不能进也。班，分布之义。下马为班，与马异处也。二当屯世，虽不能自济，而居中得正，有应在上

不失义者也。然逼近于初阴乃阳所求。柔者刚所陵。柔当屯时固难自济。又为刚阳所逼，故为难也。设匪逼于寇难，则往求于婚媾矣。“婚媾”，正应也。寇非理而至者，二守中正，不苟合于初，所以“不字。”苟贞固不易。至于十年，屯极必通，乃获正应而字育矣。以女子阴柔，苟能守其志节，久必获通。况君子守道不回乎。初为贤明刚正之人，而为寇以侵逼于人，何也？曰：此自据二，以柔近刚而为义，更不计初之德如何也。《易》之取义如此。〈本义。〉班，分布不进之貌。字，许嫁也。《礼》曰：“女子许嫁，笄而字。”六二阴柔中正，有应于上，而乘初刚，故为所难，而邅回不进。然初非为寇也，乃求与己为婚媾耳。但己守正，故不之许。至于十年，数穷理极，则妄求者去，正应者合，而可许矣。爻有此象，故因以戒占者。

《象》曰：六二之难，乘刚也。“十年乃字”，反常也。

〈程传〉六二居屯之时，而又乘刚，为刚阳所逼，是其患难也。至于十年，则难久必通矣。乃得反其常，与正应合也。“十”，数之终也。